EH Bildu talde parlamentarioari atxikitako foru parlamentari Txomin González Martínez jaunak idatzizko galdera aurkeztu du (10-22-PES-00156). Hona Nafarroako Gobernuko Osasuneko kontseilariak horri buruz eman beharreko informazioa:

70941 lanpostua Corellako Osasun Eskualde Oinarrizkoari atxikita dago, eta oinarrizko bi eskualderen artean banatuta dauka lana: kupo erdia Castejonen (Corellako oinarrizko eskualdea) eta kupo erdia Murchanten (Cascanteko oinarrizko eskualdea).

Lanpostu horretan ari zen pertsonak kontratuari uko egin zion 2022-01-20an, eta bi kupo erdiak langile finkorik gabe gelditu ziren ordutik aurrera.

2022ko urtarrilaren 23tik 31ra bitartean, Murchanteko kupo erdia zentroko bi medikuk bete zuten bi produktibitate-modulurekin.

Oinarrizko Osasun Laguntzako Zuzendariordetzak eta Tuterako Osasun Barrutiko Kudeatzailetzak, osasun laguntzaren jarraitutasuna bermatzearren –hala gomendatzen baitu Nafarroako Osasun Zerbitzuko zuzendari kudeatzailearen 1635/2019 Ebazpenak, ezohiko jarduerarengatik osagarria kobratzeko baldintzak arautzen dituenak–, erabaki zuten Cascanteko oinarrizko eskualdeko langile batek (Landa Eremuko Larrialdi Zerbitzuan) beteko zituela Murchanteko kupo erdia eta Castejongo kupo erdia. Erabakia behin-behinean hartu zen. Izan ere, lanpostu hori 2021eko oposizio-lehiaketan eskaini zen, eta lehiaketa 2022ko maiatzean ebaztekoa zen. Ondorioz, 2022-02-01etik 2022-05-16ra arte (egun horretan jabetu da lanpostuaz titularra) langile batek jardun du lanpostuan, eta 5 produktibitate-modulu ordaindu zaizkio lanaldi osoarengatik, hau da, 2,5 modulu kupo erdi bakoitzeko.

Murchanteko kupo erdia 2022-02-01etik 2022-04-30era arte betetzearen kostu osoa 10.873,25 eurokoa izan da: egunean 2,5 modulu egin ditu Cascanteko Oinarrizko Osasun Eskualdeko LELZko profesional batek, bere ohiko lanalditik kanpo.   Cascanteko taldeko langileei 2 modulu ordaindu balitzaizkie beren ohiko lanaldiaren barnean, kostua 8.698,6 eurokoa izanen zen. Hots, 2.174,65 euroko aldea, egoerak iraun duen hiru hilabeteetan.

Zuzendariak kupo erdi hori goizeko txandan betetzeko proposatu dituen bi langileek, gainera, bitarte berean, goizeko beste langile batzuen absentziak bete dituzte, guztira 23 egun; horietatik 17 arratsaldeko ordutegian egin dituzte, ohiko lanalditik kanpo, eta 6 beren ohiko lanaldiaren barnean egin dituzte. Bestalde, zuzendariak Murchanteko kupo erdia betetzeko proposatutako langileetako batek arratsaldeko 5 lanaldi egin ditu, ekografiak eta kirurgia txikia egiteko programatutako arratsaldeko 7 lanaldietatik.

Goizeko taldeko gainerako langileek taldekideen absentziak betetzeko ordezkapenak egin dituzte 20 egunetan, beren ohiko lanaldiaren barnean; eta langile horiexek, beste osasun eskualde oinarrizko batzuetako langileekin batera, guztira 24 absentzia egun bete dituzte beren ohiko lanalditik kanpo. Cascanteko Oinarrizko Osasun Laguntzako taldeko goizeko langile horiek 29 egunen estaldura egin dute LELZko langileak ordezkatuz.

Beraz, kontuan izanik osasun eskualde oinarrizkoaren testuingurua eta absentzien ohiko kopurua (ordaindutako baimen, langileen aldi baterako ezintasun, zuzendaritzako liberazio ordu eta abarren ondoriozkoak), egokitzat jo zen langile bakar batek betetzea Murchanteko kupo erdia, bermatzearren langile berak emanen ziela arreta jarraitua pazienteei, bai eta Oinarrizko Osasun Laguntzaren esparruan produktibitate aldakorra ordaintzeko ezarritako gainerako baldintzak ere, besteak beste, hitzordua eskatzen denetik 24/48 ordu igaro baino lehen artatzea erabiltzaile edo pazienteak, eta kontsulta bakoitzeko arau orokor gisa ezarritako denbora estandarrak betetzea.  Zentroko zuzendariak egindako proposamenarekin nekez eusten ahal zaie modu jarraituan irizpide horiei.

Hona hemen kupo erdi horretan otsailetik apirilera bitartean izandako jarduera, astez aste:

|  |  |  |
| --- | --- | --- |
|  | Aurrez aurreko kontsulta | Urrutiko kontsulta |
| Urtarrilaren 31tik otsailaren 4ra | 26 | 33 |
| Otsailaren 7tik 11ra | 39 | 25 |
| Otsailaren 14tik 18ra | 35 | 35 |
| Otsailaren 21etik 25era | 41 | 29 |
| Otsailaren 28tik martxoaren 4ra | 43 | 20 |
| Martxoaren 7tik 11ra | 35 | 21 |
| Martxoaren 14tik 18ra | 37 | 28 |
| Martxoaren 21etik 25era | 36 | 21 |
| Martxoaren 28tik apirilaren 1era  | 33 | 28 |
| Apirilaren 4tik 8ra  | 38 | 23 |
| Apirilaren 11tik 13ra (3 egun) | 23 | 15 |
| Apirilaren 19tik 22ra (4 egun)  | 30 | 14 |

Hori guztia jakinarazten dizut, Nafarroako Parlamentuko Erregelamenduaren 14. artikulua betez.

Iruñean, 2022ko maiatzaren 31n

Osasuneko kontseilaria: Santos Induráin Orduna